google/wiki40b huggingface dataset:
Κάρολος Γεώργιος Αύγουστος του Βολφενμπύτελ

Βιογραφία

Γεννήθηκε στο Λονδίνο και ήταν ο πρωτότοκος γιος του Καρόλου-Γουλιέλμου-Φερδινάνδου πρίγκιπα του Βολφενμπύτελ και της Αυγούστας των Γουέλφων-Αννοβέρου, κόρης του Φρειδερίκου πρίγκιπα της Ουαλίας.
Ο πατέρας του το 1787, ηγούμενος του Πρωσικού στρατού, αποκατέστησε τον Γουλιέλμο Ε΄ πρίγκιπα της Οράγγης ως κυβερνήτη (stadholder) της Ολλανδίας, μετά την εξέγερση των πατριωτών εκεί. Συμφώνησαν να παντρέψουν τα παιδιά τους, έτσι ο διάδοχος νυμφεύτηκε την Λουίζα της Οράγγης ως επισφράγιση της συμμαχίας.
Ο διάδοχος, όπως και άλλοι δύο αδελφοί του, γεννήθηκε με διανοητικά προβλήματα και τυφλός· η Λουίζα του συμπεριφερόταν ως νοσοκόμα μάλλον παρά ως σύζυγος. Εξαρτιόταν ολοκληρωτικά από αυτήν. Σε ένα γράμμα της το 1791 η Λουίζα έγραφε ότι «είναι καλύτερο που δεν θα αποκτήσουμε παιδιά». Το 1799 επισκέφθηκε την οικογένεια του πατέρα του η Χέντβιχ-Ελισάβετ-Καρλότα του Χολστάιν-Γκότορπ, σύζυγος του Καρόλου ΙΓ΄ της Σουηδίας και έγραψε στο Ημερολόγιό της:
«Ο πατέρας του ο δούκας, ως στρατιωτικός, είναι πνευματώδης, καλλιεργημένος και ευχάριστη συντροφιά, αλλά τυπικός στο πρωτόκολλο απερίγραπτα. Λέγεται ότι είναι κάπως αυστηρός, όμως είναι ο καλός πατέρας του έθνους που αφουγκράζεται τις ανάγκες του λαού του. Μετά γνώρισα τη δούκισσα Αυγούστα, μια τυπική αγγλίδα, απλή σαν γυναίκα εφημέριου. Δεν είχε καθόλου τόπους: κάνει τις πιο παράξενες ερωτήσεις χωρίς να αντιλαμβάνεται πόσο δύσκολες και δυσάρεστες μπορεί να είναι. Η Λουίζα είναι ευχάριστη, ευγενής, αξιαγάπητη, πνευματώδης και έξυπνη, όχι καλλονή αλλά όμορφη. Μετά πήγαμε στο Ρίτσμοντ, εξοχική κατοικία που έκτισε η Αυγούστα και εκεί γνώρισα τους κάπως περίεργους γιους της. Ο διάδοχος, ένας παχουλός, σχεδόν τυφλός, παράξενος και αλλόκοτος, σχεδόν βλάκας, προσπαθεί να μιμηθεί τον πατέρα του, πράγμα που τον κάνει τεχνητό και δυσάρεστο. Μιλά συνεχώς, δεν ξέρει τι λέει και είναι σε όλα αφόρητος. Αγαπά τη σύζυγό του σε σημείο λατρείας και κυβερνιέται ολοκληρωτικά από αυτήν. Άλλοι δύο γιοί του δούκα είναι το ίδιο...».
Απεβίωσε στις 20 Σεπτεμβρίου 1806. Στις 10 Νοεμβρίου 1806 απεβίωσε ο πατέρας του που, επειδή ο 2ος και ο 3ος γιος του είχαν σωματικά και διανοητικά προβλήματα και είχαν αποκλειστεί από τη διαδοχή, τον διαδέχθηκε ο τέταρτος γιος του Φρειδερίκος-Γουλιέλμος αποκαλούμενος ο μαύρος.

Οικογένεια

Το 1790 στη Χάγη νυμφεύτηκε τη Λουίζα των Νασσάου, κόρη του Γουλιέλμου Ε΄ πρίγκιπα της Οράγγης, αλλά δεν απέκτησαν τέκνα.
Σέλινο

Στην αρχαιότητα

Είναι γνωστό από τα αρχαία χρόνια όταν Έλληνες και Ρωμαίοι το χρησιμοποιούσαν στη μαγειρική και οι Κινέζοι για φάρμακο. Επίσης το θεωρούσαν πένθιμο φυτό γιατί στις νεκρικές τελετές οι πενθούντες φορούσαν στεφάνι από σέλινο.

Περιγραφή

Έντονα αρωματικό φυτό, με σκληρό βλαστό, ρίζες σαρκώδεις και ινώδεις, φύλλα με διαιρεμένο έλασμα, οι μίσχοι κυρτωμένοι δημιουργούν αυλάκι.
Το ύψος του φτάνει τα 90 εκατοστά και τα σπόρια του είναι αρωματικά, με ίδιο άρωμα με αυτό του φυτού αλλά με πικρότερη και πιο καυστική γεύση.
Πολλαπλασιάζεται με σπορά σε θερμοκήπια ή ειδικά σπορεία και στη συνέχεια μεταφυτεύεται σε μικρά σακουλάκια αφού περάσουν 5-7 εβδομάδες.
Όταν το ύψος των φυταρίων φτάσει τα 20 εκατοστά περίπου τότε φυτεύονται στην τελική τους θέση.
Οι απαιτήσεις σε νερό είναι μεγάλες και το τακτικό πότισμα είναι απαραίτητο ενώ η λίπανση του εδάφους είναι αναγκαία και πρέπει να γίνεται είτε με κοπριά είτε με ειδικά λιπάσματα.
Το έντονο άρωμα που έχει το σέλινο οφείλεται σε αιθέριο έλαιο που δίνει στο φυτό ορεκτικές, χωνευτικές και τονωτικές ιδιότητες.

Θρεπτικές ουσίες

Περιέχει σίδηρο, ασβέστιο, φώσφορο και βιταμίνες C, B1, B2 και Κ. Θεωρείται ότι έχει φαρμακευτικές ιδιότητες και μπορεί να χρησιμοποιηθεί σε παθήσεις των νεφρών και της ουροδόχου κύστης καθώς και κατά των αρθριτικών παθήσεων.
Ιερά Μητρόπολις Θεσσαλονίκης

Ιστορικά στοιχεία

Η εκκλησία της Θεσσαλονίκης ιδρύθηκε από τον Απόστολο Παύλο. Στις αρχές του 4ου αιώνα, ο Αμβρόσιος Μεδιολάνων προστάτευσε την πόλη από την αυτοκρατορική οργή, έτσι ο άγιος αυτός τιμάται ιδιαίτερα στην πόλη. Στους πρώτους αιώνες της Χριστιανικής Εκκλησίας, η Θεσσαλονίκη, όπως και το δυτικό μισό της Ελλάδας ανήκε εκκλησιαστικά στο Πατριαρχείο Ρώμης. Τον 4ο αιώνα ο Πάπας Δάμασος Α΄ ανύψωσε τον επισκοπικό θρόνο της Θεσσαλονίκης σε Εξαρχία: επίσκοποι, μητροπολίτες και αρχιεπίσκοποι μπορούσαν να προσβάλουν οποιαδήποτε απόφαση ενώπιον της Εξαρχίας.
Τον 8ο αιώνα, η Μητρόπολη Θεσσαλονίκης συνδέθηκε με το Πατριαρχείο Κωνσταντινουπόλεως, στο οποίο ανήκει έως σήμερα. Κατά τη χιλιετία του Βυζαντίου, ο επίσκοπος Θεσσαλονίκης έφερε τον τίτλο του «Αρχιεπισκόπου».
Κατά τον Μακεδονικό Αγώνα, η Μητρόπολη Θεσσαλονίκης διαδραμάτισε κομβικό ρόλο. Ο Αιμιλιανός Λαζαρίδης ως πρωτοσύγκελλος της Μητρόπολης Θεσσαλονίκης, προσέφερε σημαντικές υπηρεσίες στον Μακεδονικό Αγώνα, συνεργαζόμενος με τον Πρόξενο της Ελλάδος στη Θεσσαλονίκη Λάμπρο Κορομηλά και τον Μακεδονομάχο Αθανάσιο Σουλιώτη. Το 1906 μπήκε στην αντιστασιακή «Οργάνωση  Θεσσαλονίκης» του Αθανασίου Σουλιώτη που συντόνιζε τη δράση των Ελλήνων κατά τη διάρκεια του Μακεδονικού Αγώνα.
Πέτρος Νικολόπουλος

Βιογραφία

Γεννήθηκε το 1898 στη Χαλκίδα. Ακολούθησε τη στρατιωτική σταδιοδρομία φοιτώντας στη Σχολή Ευελπίδων από την οποία αποφοίτησε το 1920 ως ανθυπίλαρχος. Με την αποφοίτησή του έλαβε μέρος στη Μικρασιατική εκστρατεία όπου και τραυματίσθηκε στη μάχη του Αβγκίν. Το 1923 προήχθη υπίλαρχος όπου και μετέβη στη Σχολή Σωμύρ της Γαλλίας για πληρέστερη εκπαίδευση. Στον Β' Π.Π. φέροντας τον βαθμό του αντισυνταγματάρχη έλαβε μέρος ως διοικητής ομάδων αναγνώρισης και επιτελάρχης της ΧΧης Μεραρχίας. Στη διάρκεια της κατοχής παρέμεινε στην Ελλάδα όπου και εντάχθηκε στις αντιστασιακές "Εθνικές Ομάδες Ελλήνων Ανταρτών".
Μετά την απελευθέρωση προήχθη συνταγματάρχης ιππικού/τεθωρακισμένων, και το 1948 προήχθη ταξίαρχος όπου και ανέλαβε διοικητής της 42ης ταξιαρχίας, και διαδοχικά της VII Μεραρχίας. Προαχθείς υποστράτηγος ανέλαβε διοικητής του Β΄ Σώματος Στρατού. Το 1953 μόλις συστάθηκε η ΚΥΠΕ (μετέπειτα ΚΥΠ και σήμερα ΕΥΠ) ανέλαβε πρώτος διοικητής. Τον Ιούλιο του 1956 ανέλαβε Α/ΓΕΣ απ΄ όπου και αποστρατεύτηκε δύο χρόνια μετά, στις 22 Σεπτεμβρίου 1958, ως αντιστράτηγος, λαμβάνοντας τον τίτλο του Επίτιμου Α/ΓΕΣ.
Μετά τις εκλογές που ακολούθησαν διορίστηκε από την Κυβέρνηση Κ. Καραμανλή υφυπουργός Εσωτερικών στη Διεύθυνση Επιθεώρησης Νομαρχιών. Στη θέση αυτή παρέμεινε μέχρι το 1963 όπου στις εκλογές του έτους εκείνου αναδείχθηκε νικητής η Ένωση Κέντρου.
Ο Πέτρος Νικολόπουλος υπήρξε ο μεγαλύτερος διώκτης των συνωμοτών του ΙΔΕΑ και του επιχειρούμενου τότε παρακράτους. Είχε παρασημοφορηθεί από τρεις Βασιλείς λαμβάνοντας πλήθος παρασήμων και μεταλλίων μεταξύ των οποίων τους Ταξιάρχες, τρεις φορές το Χρυσό Αριστείο Ανδρείας αλλά και πολλά άλλα ξένα. Πέθανε στην Αθήνα το 1986.
Αλέξιος Β΄ Μέγας Κομνηνός

Η ζωή του

Ανέλαβε τον θρόνο του βασιλείου του σε ηλικία 12 ετών. Ο Ρωμαίος αυτοκράτορας, Ανδρόνικος Β' Παλαιολόγος, θέλησε να τον προσεγγίσει και να συναφθεί γάμος με κάποια κόρη Κωνσταντινοπολίτη αξιωματούχου. Ο Αλέξιος Β' όμως αρνήθηκε επειδή αυτή η ενέργεια θα είχε αρνητικό αντίκτυπο στους αντιβυζαντινόυς κύκλους της Τραπεζούντας και συνεπώς στην εσωτερική ειρήνη του βασιλείου του. 
Ο Αλέξιος Β’ στράφηκε κατά των Τουρκομάνων, που είχαν καταλάβει την περιοχή της Χαλυβίας και την Κερασούντα. Τελικά, σε ένοπλη σύγκρουση μαζί τους κατάφερε και τους νίκησε και αιχμαλώτισε τον αρχηγό τους. Ο Αλέξιος Β' πήρε αποτελεσματικά μέτρα για την άμυνα της ευρύτερης περιοχής της Τραπεζούντας, κτίζοντας ένα κάστρο σε στρατηγικό παραλιακό σημείο και ενισχύοντας τα τείχη της πρωτεύουσάς του.
Με τους Γενουάτες, οι οποίοι μέχρι τότε είχαν εκτεταμένα εμπορικά προνόμια, ο Αλέξιος Β' κράτησε ανυποχώρητη στάση. Οι Γενουάτες ζητώντας επί πλέον προνόμια απείλησαν ότι θα σταματήσουν πλήρως τις εμπορικές συναλλαγές με την Αυτοκρατορία. Μετά από μια σειρά αψιμαχιών οι μεταξύ τους σχέσεις ήλθαν σε ανοικτή ρήξη. Στα πλαίσια της πολιτικής αυτής ο Αλέξιος Β' συνήψε συμμαχία με τον Τούρκο εμίρη της Σινώπης για μια κοινή εκστρατεία εναντίον των γενουατικών εγκαταστάσεων στη Χερσώνα της Ταυρίδας. Η υπεροχή όμως του γενουατικού στόλου τον υποχρέωσε να συνάψει συνθήκη ειρήνης μαζί τους το 1314 και το 1316. Για αντιπερισπασμό, ο Αλέξιος έδωσε προνόμια και στους Βενετούς εμπόρους.

Θρύλος

Στην λαϊκή παράδοση το όνομά του είχε πάρει μυθικές διαστάσεις: έγινε ο ήρωας, ο οποίος σκότωσε τον δράκοντα, που μάστιζε την περιοχή του Αχάντακα, στον Άγιο Κήρυκο.

Νομίσματα

Έκοψαν αργυρά άσπρα και χάλκινα 19 & 23 χιλ.
Στη μία όψη ο πατέρας του Ιωάννης Β' και ο Αλέξιος Β' κρατούν σκήπτρο που στην κορυφή του σχηματίζει λάβαρο και σφαίρα. Επιγραφή ΙΩ. Ο ΜΕΓΑC ΚOMNHNOC. ΑΛΕΞΙΟC O MEΓΑC ΚOMNHNOC.
Στην άλλη όψη ο άγ. Ευγένιος κρατεί μακρύ σταυρό. Επιγραφή: Ο ΑΓ. ΕVΓΕΝΙ.
Νομίσματα μόνος του (1297-1330)
Έκοψε αργυρά άσπρα. Στη μία όψη ο Αλέξιος Β' έφιππος. Επιγραφή AΛΕΞΙΟC KOMN.
Στην άλλη ο άγ. Ευγένιος έφιππος. Επιγραφή Ο ΑΓ. ΕVΓΕΝ.
Γυναίκα από χρυσό

Πλοκή

ΗΠΑ, 1998. Η Μαρία Άλτμαν είναι Αμερικανίδα που εκπατρίστηκε τον Β' Παγκόσμιο Πόλεμο από την Αυστρία, λόγω της ιδιότητάς της ως Εβραίας. Όταν πεθαίνει η αδερφή της, ανακαλύπτει στα πράγματά της έγγραφα σχετικά με το πορτρέτο της θείας της Αντέλε Μπλοχ-Μπάουερ, που το είχε ζωγραφίσει ο Γκούσταφ Κλιμτ και είχε κλαπεί από τους Ναζί. Τότε προσλαμβάνει έναν νεαρό και άπειρο δικηγόρο, τον Ράντι Σένμπεργκ, γιο μιας φίλης της και εγγονό του συνθέτη Άρνολντ Σένμπεργκ.
Οι δυο τους ξεκινούν τις διαδικασίες για την επιστροφή του πίνακα στην Άλτμαν. Ο Ράντι της προτείνει να ταξιδέψουν και οι δύο στην Αυστρία και εκείνη το δέχεται, παρ' όλο που αρχικά διστάζει, επειδή την κάνει να θυμάται την εκδίωξή της. Όταν φτάνουν στην Αυστρία, με τη βοήθεια του δημοσιογράφου Χουμπέρτους, διαβάζουν στη διαθήκη της θείας της πως παραχωρεί τον πίνακα στο μουσείο στην Βιέννη, όταν πεθάνει ο άντρας της, κάτι όμως που συνέβη πριν το θάνατό του. Ανακαλύπτουν, όμως και κάτι πιο σημαντικό: πως ο πίνακας ανήκε στον θείο της, οπότε η διαθήκη της θείας της είναι άκυρη. Ωστόσο, χρειάζονται πολλά χρήματα για να μηνύσουν το Αυστριακό κράτος και έτσι επιστρέφουν στις ΗΠΑ άπραγοι.
Μετά από έρευνα του Ράντι, μαθαίνουν πως γίνεται να διεξαχθεί η δίκη και στις ΗΠΑ και η υπόθεση φτάνει μέχρι το Ανώτατο Δικαστήριο. Εκεί αποφασίζεται να γίνει η τελική δίκη στην Αυστρία, όπου η Άλτμαν την κερδίζει. Τότε η αυστριακή πλευρά της ζητά, παρά τη δικαστική της νίκη, να μην αφαιρεθεί ο πίνακας από το μουσείο, αλλά αυτή το αρνείται λόγω της άκαμπτης στάσης της Αυστρίας όλο αυτό τον καιρό.
Η Άλτμαν αποφασίζει να πουλήσει τον πίνακα και αυτός έκτοτε εκτίθεται στο Μουσείο Τέχνης του Λος Αντζελες.
Παναγιώτης Μπεγλής

Βιογραφικοί σύνδεσμοι

Η καταγωγή του ήταν από το Ζυγοβύστιο της επαρχίας Καρύταινας. Πριν την επανάσταση είχε εγκατασταθεί στην Ύδρα όπου και έκανε εμπόριο. Μετά την αποτυχία της εκεί επανάστασης κυνηγήθηκε και διώχτηκε μαζί με όλους τους άλλους ξένους. Ήλθε στα Τρίκορφα και ωφέλησε πολύ το στρατόπεδο που είχε συγκροτηθεί εκεί, δαπανώντας πολλά από την ιδιωτική του περιουσία για τις αναγκαίες προμήθειες. Έμεινε καθ' όλη την διάρκεια της πολιορκίας της Τριπολιτσάς μέχρι την άλωσή της.
Χρημάτισε πληρεξούσιος της Συνόδου στην Επίδαυρο και ετοιμαζόταν να γίνει υποψήφιος της γερουσίας, αλλά πέθανε.
Μαρκ Χάρμον

Βιογραφία

Ο Harmon γεννήθηκε στο Μπέρμπανκ της Καλιφόρνια, και ήταν ο μικρότερος από τα τρία παιδιά και ο μοναδικός γιος της οικογένειας. Οι γονείς του ήταν ο ποδοσφαιριστής και παρουσιαστής Τομ Χάρμον και η ηθοποιός και καλλιτέχνης Ελίζε Νοξ. Ο Χάρμον έχει δύο μεγαλύτερες αδελφές, την ηθοποιό και ζωγράφο Κριστίν Νέλσον και την ηθοποιό Κέλυ Χάρμον. Οι παππούδες του από την πλευρά της μητέρας του ήταν αυστριακοί μετανάστες.
Δικαιώματα ΛΟΑΤ στο Μεξικό

Η ομοφυλοφιλία είναι νόμιμη στο Μεξικό, από την εποχή που υιοθετήθηκε ο Γαλλικός Ποινικός Κώδικας μεταξύ του 1862-1867. Ο Μεξικάνικος Ποινικός Κώδικας που ακολούθησε το 1871 παρέμεινε σιωπηλός για θέματα περί ομοφυλοφιλίας. Μέχρι το 1998 οι νόμοι περί δημόσιας ανηθικότητας μπορούσαν να χρησιμοποιηθούν εναντίον και τον ομοφυλοφίλων. Η ηλικία συναίνεσης είναι τα 18.
Τον Νοέμβριο του 2006, η ομοφυλοφιλικές πολιτικές ενώσεις νομιμοποιήθηκαν στην Πόλη του Μεξικού και προσφέρουν περίπου τα ίδια δικαιώματα με τον γάμο, μέσα στα όρια της πόλης, μείον το δικαίωμα υιοθέτησης. Το 2009 η νομιμοποίηση επεκτάθηκε και στους γάμους ομοφυλοφίλων, με το Μεξικό να είναι η πρώτη χώρα στη Λατινική Αμερική που προχώρησε σε τέτοια κίνηση. 
Σε μία δημοσκόπηση που έγινε έδειξε οτι το 28% είναι υπέρ των πολιτικών ενώσεων, το 41% είναι κατά και το 28% δεν είχαν άποψη.

ΛΟΑΤ ζωή στο Μεξικό

Η ΛΟΑΤ ζωή είναι πολύ έντονη στο Μεξικό, ειδικά στις μεγάλες πόλεις. Το κέντρο της ΛΟΑΤ ζωής είναι στην Πόλη του Μεξικού και στην περιοχή Ζόνα Ρόσα. Επίσης έντονη ΛΟΑΤ ζωή βρίσκεται και στην Γουαδαλαχάρα. Παρόλα αυτά, έξω από αυτές της πόλεις επικρατεί μια έντονη ομοφοβική αντίληψη.
Προεδρικό Μέγαρο της Τουρκίας

Ιστορία

Το μέγαρο αρχικά κατασκευάστηκε ώστε να είναι το γραφείο του Πρωθυπουργού της Τουρκίας. Όμως, μετά τη νίκη του Ρετζέπ Ταγίπ Ερντογάν στις Τουρκικές προεδρικές εκλογές 2014 τον Αύγουστο, ανακοίνωσε στις 2 Σεπτεμβρίου 2014 ότι το κτίριο θα χρησιμοποιούταν ως η νέα έδρα του Προέδρου. Το κτίριο κατασκευάστηκε μέσα στο άλσος του Ατατούρκ, το οποίο είχε δημιουργηθεί από το Μουσταφά Κεμάλ Ατατούρκ το 1925. Το 1937, η στρατιωτική ηγεσία δώρησε το χώρο στο κράτος. Το 1992 ανακηρύχθηκε μνημείο πρώτου βαθμού προστασίας, το οποίο σημαίνει ότι δεν πρέπει να χτιστεί κάποια κατασκευή εντός των ορίων της. Τις 4 Μαρτίου 2014, ένα διοικητικό δικαστήριο της Άγκυρας διέταξε τη διακοπή της κατασκευής του κτιρίου, απόφαση η οποία υποστηρίχθηκε από το Συμβούλιο Επικρατείας της Τουρκίας τις 13 Μαρτίου. Όμως, ο Ερντογάν αγνόησε την απόφαση και συνέχισε την κατασκευή. Το παλάτι εγκαινιάστηκε τις 29 Οκτωβρίου 2014, ημέρα της Δημοκρατίας και 91η επέτειο ίδρυσης της Τουρκικής Δημοκρατίας, αλλά η δεξίωση των εγκαινίων ακυρώθηκε λόγω του εργατικού ατυχήματος σε ανθρακωρυχείο στο Ερμενέκ της νότιας Τουρκίας.
Ο υπουργός οικονομικών Μεχμέτ Σιμσέκ ανέφερε στην τουρκική εφημερίδα Hurriyet ότι η κατασκευή του κτιρίου στοίχισε 1,37 δις τουρκικές λίρες ($ 615 εκ.), από τα οποία τα 135 εκ. $ είχαν προγραμματιστεί να ξοδευτούν το 2015. Το Δεκέμβριο του 2014, η κρατική οργάνωση Διοίκηση Οικιστικής Ανάπτυξης της Τουρκίας, αρνήθηκε να αποκαλύψει το πραγματικό κόστος της κατασκευής, αναφέροντας ότι αυτές οι πληροφορίες θα έβλαπταν την οικονομία της Τουρκίας. Ο Τεζκάν Καντάν, επικεφαλής του τμήματος του επιμελητηρίου αρχιτεκτόνων στην Άγκυρα ανέφερε ότι το τελικό κόστος θα ξεπερνούσε τις 5 δις λίρες.
Ο Πάπας Φραγκίσκος ήταν ο πρώτος ηγέτης κράτους ο οποίος φιλοξενήθηκε στο νέο προεδρικό μέγαρο, στις 28 Νοεμβρίου 2014, κατά τη διάρκεια της επίσκεψής του στη Τουρκία. Οι Τούρκοι αρχιτέκτονες ζήτησαν από τον Πάπα να μην παρεβρεθεί στην εκδήλωση στο «παράνομο» Ακ Σαράι. Την 1η Δεκεμβρίου 2014, ο Ρώσος πρόεδρος Βλαντίμιρ Πούτιν ήταν ο δεύτερος ξένος προσκεκλημένος ο οποίος έγινε δεκτός με τελετή στο νέο μέγαρο.

Περιγραφή

Το σύμπλεγμα αποτελείται από το κύριο κτίριο και δύο υποστηρικτικά κτίρια τα οποία μπορούν να χρησιμοποιηθούν για συναντήσεις με προσκεκλημένους. Το σύμπλεγμα έχει έκταση 300.000 τετραγωνικά μέτρα, ενώ το προεδρικό μέγαρο έχει τουλάχιστον 1.150 δωμάτια, επιπρόσθετους εξώνες, βοτανικό κήπο, δωμάτιο με δορυφορικά και στρατιωτικά συστήματα επικοινωνιών, καταφύγια να αντέξουν επίθεση από χημικά, βιολογικά ή πυρηνικά όπλα, πάρκο και συνεδριακό κέντρο. Διαθέτει επίσης ειδικό εργαστήριο για την ανίχνευση βιολογικών, χημικών ή πυρηνικών απειλών. Το συγκρότημα διαθέτει επιπλέον μόνωση ενάντια σε κατασκοπευτικούς κοριούς.
Κύπελλο Α΄ κατηγορίας ΕΠΟΛ 2014-15

Σύστημα διεξαγωγής

Στο Κύπελλο Α΄ κατηγορίας ΕΠΟΛ 2014-15 συμμετείχαν οι 12 ομάδες του πρωταθλήματος Α΄ κατηγορίας ΕΠΟΛ 2014-15.
Διεξήχθη σε 4 γύρους. Στον Α΄ γύρο και στην προημιτελική φάση έγιναν μονοί αγώνες στην έδρα της ομάδας που είχε κληρωθεί ως γηπεδούχος. Προκρινόταν η νικήτρια ομάδα. ομάδα που πετύχαινε τον μεγαλύτερο αριθμό τερμάτων. Σε περίπτωση ισοπαλία δινόταν ημίωρη παράταση. Αν μετά το τέλος της παράτασης το αποτέλεσμα εξακολουθούσε να ήταν ισόπαλο, η πρόκριση καθοριζόταν με την εκτέλεση πέναλτι.
Στην ημιτελική φάση έγιναν μονοί αγώνες σε ουδέτερες έδρες. Προκρινόταν η νικήτρια ομάδα. ομάδα που πετύχαινε τον μεγαλύτερο αριθμό τερμάτων. Σε περίπτωση ισοπαλία δινόταν ημίωρη παράταση. Αν μετά το τέλος της παράτασης το αποτέλεσμα εξακολουθούσε να ήταν ισόπαλο, η πρόκριση καθοριζόταν με την εκτέλεση πέναλτι.
Η κυπελλούχος ομάδα είχε το δικαίωμα συμμετοχής στο Κύπελλο Κυπελλούχων ΣΤΟΚ 2015.
Εφρών

Πρόσωπο που αναφέρεται στη Παλαιά Διαθήκη.
Ο Εφρών ήταν Χετταίος στη καταγωγή από τον οποίο και φέρεται ότι αγόρασε ο Αβραάμ το σπήλαιο Μαχπελάχ.
Star Wars Rebels

Πλοκή

Διαδραματιζόμενη πέντε χρόνια πριν από τα γεγονότα του τετάρτου επεισοδίου και δεκαπέντε χρόνια μετά την πτώση της Γαλαξιακής Δημοκρατίας και του τάγματος των Τζεντάι στο τρίτο επεισόδιο, η σειρά αυτή ακολουθεί ένα μικρό γκρουπ επαναστατών (όπου όλοι τους έχουν επηρεαστεί απο την Γαλαξιακή Αυτοκρατορία με τον έναν τρόπο ή με τον άλλον), οι οποίοι συμμαχούν μεταξύ τους ως επιβάτες ενός αστροπλοίου ονόματι Ghost. Η σειρά εστιάζει επίσης στην προέλευση κάποιων ομάδων, οι οποίες σχηματίζουν την Επαναστατική Συμμαχία.

Πρεμιέρα

Η σειρά έκανε πρεμιέρα στο Ηνωμένο Βασίλειο και στην Ιρλανδία στις 16 Οκτωβρίου του 2014.
Ποσειδών (Εθνικό Αρχαιολογικό Μουσείο αρ. 235)

Περιγραφή

Το κολοσσιαίο άγαλμα του Ποσειδώνα είναι κατασκευασμένο από Πάριο μάρμαρο. Σώζεται ολόκληρο μαζί με την πλίνθο του. Συγκροτείται από δύο τεμάχια λίθου, τα οποία είναι προσαρμοσμένα κατά το μέσο περίπου του σώματος. Λείπουν η μύτη, μέρος του αριστερού άνω κρανίου, το οποίο ήταν πρόσθετο, και ελάχιστα τεμάχια από το ιμάτιο. Στο χέρι κρατούσε τρίαινα. 
Ο θεός Ποσειδώνας παρουσιάζεται μεγαλοπρεπής και επιβάλλεται με το μέγεθος και την διάθεση της όλης μορφής του. Στέκει όρθιος, στηριζόμενος στο δεξί του πόδι, έχοντας το δεξί χέρι ανορθωμένο, στο οποίο κράδαινε τρίαινα. Στηρίζει το αριστερό του χέρι στη μέση του, κρατώντας το ιμάτιο που πέφτει από τον ώμο και σκεπάζει τους μηρούς, αφήνοντας ακάλυπτο το σώμα από τη μέση και πάνω. Στο δεξί του πόδι ένα δελφίνι βουτάει στο νερό.

Ιστορική τοποθέτηση

Το έργο είναι αξιολογότατο προϊόν αλεξανδρινής τέχνης, και τοποθετείται στο τελευταίο τέταρτο του 2ου αι. π.Χ.
Θέατρο Σαν Τζάκομο (Κέρκυρα)

Ιστορία

Το θέατρο του Σαν Τζάκομο πήρε το όνομά του από ένα καθολικό καθεδρικό ναό στην Κέρκυρα. Ιδρύθηκε το 1693 ως τόπος συγκέντρωσης των Ενετών ευγενών της Κέρκυρας και μετατράπηκε σε θέατρο το 1720. Πρόκειται για το πρώτο σύγχρονο θέατρο που ιδρύθηκε στην Ελλάδα. Ενώ, αρχικά, φαίνεται ότι φιλοξενούσε παραστάσεις πρόζας, από το 1733 εξειδικεύθηκε στο σκηνικό ανέβασμα του τρέχοντος οπερατικού ρεπερτορίου. Η πρώτη όπερα που παρουσιάστηκε ήταν, πιθανότατα, το έργο Gerone, tiranno di Siracusa [Ιέρων, τύραννος των Συρακουσών] του Johann Adolph Hasse, σε λιμπρέτο του Aurelio Aureli. Στη συνέχεια, όπερες παρουσιάζονταν συνεχώς, ειδικά από το 1771 έως το 1892, όταν το θέατρο μετατράπηκε σε Δημαρχείο.
Η μουσική παράδοση που εγκαινιάστηκε από το θέατρο αυτό είναι ιδιαίτερα σημαντική για την ιστορία της νεότερης ελληνικής μουσικής, δεδομένου ότι βοήθησε να καθιερωθεί η ελληνική μουσική παρουσία σε μια εποχή που το ελληνικό κράτος δεν υπήρχε ακόμη. Το θέατρο ειδικεύθηκε στο είδος της κωμικής όπερας που είναι γνωστή ως opera buffa, η οποία ήταν λιγότερο πολύπλοκη και επομένως πιο οικονομική από την opera seria. 
Το προσωπικό της όπερας του Σαν Τζάκομο ήταν κυρίως από τη νότια Ιταλία.
Το θέατρο συνέχισε να λειτουργεί κατά καιρούς αναταραχής όπως, για παράδειγμα, κατά την άφιξη των Γάλλων το 1797. Το 1799, κατά τη διάρκεια της ρωσοοθωμανικής πολιορκίας, το θέατρο συνέχισε τις παραστάσεις του, ακόμη και όταν ο ξένος θίασος δεν ήταν σε θέση να φύγει από το νησί λόγω του αποκλεισμού. Η λειτουργία του, σε μια τέτοια δύσκολη στιγμή, είχε χρησιμοποιηθεί ως μέσο προπαγάνδας και για να υψωθεί το ηθικό του πληθυσμού.
Το θέατρο προσέλκυσε πολλούς Ιταλούς επαγγελματίες μουσικούς, που ήρθαν στην Κέρκυρα ως εκπαιδευτικοί, καθώς και συνθέτες και ερμηνευτές. Αυτό είχε ως αποτέλεσμα τη δημιουργία μιας εκτίμησης για τη μουσική ανάμεσα στους ντόπιους και οδήγησε σταδιακά στην εμφάνιση των πρώτων επαγγελματιών μουσικών στην Κέρκυρα, οι οποίοι, με τη σειρά τους, έγιναν οι πρώτοι επαγγελματίες μουσικοί της σύγχρονης Ελλάδας. Στο θέατρο Σαν Τζάκομο δοκιμάστηκαν για πρώτη φορά στη σκηνή ορισμένες από τις σημαντικότερες όπερες και μουσικοθεατρικές σκηνικές δημιιουργίες επτανησίων μουσουργών, όπως αυτές του Στέφανου Πογιάγου, του Νικολάου Μαντζάρου, του Εδουάρδου Λαμπελέτ, του Ιωσήφ Λιβεράλη, Δομένικου Παδοβάνη, του Παύλου Καρρέρ, του Διονύσιου Ροδοθεάτου και του Σπυρίδωνος Ξύνδα. Μάλιστα η κωμική όπερα Ο Υποψήφιος του Ξύνδα, σε ελληνόγλωσσο λιμπρέτο Ιωάννη Ρινόπουλου, ήταν η πρώτη όπερα που ανέβηκε εξολοκλήρου στα ελληνικά, στη σκηνή του "Σαν Τζάκομο" το φθινόπωρο του 1867.
Η προφορική παράδοση μαρτυρά ότι λυρικοί καλλιτέχνες οι οποίοι γνώριζαν επιτυχία στο Σαν Τζάκομο τιμούνταν με τον έπαινο «applaudito a Corfu» («χειροκροτήθηκε στην Κέρκυρα»), δείγματος του απαιτητικού μουσικού γούστου του κερκυραϊκού κοινού.
Την παράδοση συνέχισε το Δημοτικό Θέατρο της Κέρκυρας, από το 1902. Το Δημοτικό Θέατρο και τα ιστορικά αρχεία του, πολλά από τα οποία ανήκαν στο Θέατρο του Σαν Τζάκομο, καταστράφηκαν κατά τη διάρκεια εναέριου βομβαρδισμού το 1943.
Χρήστος Καψάλης (1821)

Βιογραφία

Ο Χρήστος Καψάλης καταγόταν από παλιά οικογένεια του Μεσολογγίου και ήταν πρόκριτος τη περίοδο της Οθωμανικής κυριαρχίας. Διέθεσε όλη τη περιουσία του για τον αγώνα. Όταν ο Λόρδος Βύρωνας πήγε στο Μεσολόγγι του παραχώρησε ένα από τα σπίτια του και σε όλη τη διάρκεια της πολιορκίας. Ακόμη συμμετείχε στην επισκευή των προμαχώνων αλλά και στην εμψύχωση των πολιορκημένων. Το σπίτι του μάλιστα ήταν αποθήκη πυρίτιδας και πυρομαχικών.
Στις 8 Απριλίου 1826, όταν αποφασίστηκε η Έξοδος, ο Καψάλης μην μπορώντας, λόγω ηλικίας, να συμμετέχει, προτίμησε να πεθάνει στα ερείπια της πατρίδας του. Την παραμονή της εξόδου συγκέντρωσε πολλές γυναίκες, παιδιά, ασθενείς, εξαντλημένους από την πείνα και τις αρρώστιες, και όσους ανάπηρους δεν μπορούσαν να πάρουν μέρος στην έξοδο, σχεδόν 400 άτομα. Κατέλαβε την μεγάλη πυριτιδαποθήκη κάτω από τον προμαχώνα του Μπότσαρη, η οποία ήταν γεμάτη εκρηκτικές ύλες. Την νύχτα της εξόδου έψελναν νεκρικές ακολουθίες, ενώ ο Καψάλης κρατούσε συνεχώς ένα αναμμένο δαυλί στο χέρι του. Το πρωί, όταν οι Τούρκοι εισέβαλαν στην πόλη, ο Καψάλης ανατίναξε την πυριτιδαποθήκη μαζί με όλους τους παρευρισκομένους και πλήθος Τούρκων εχθρών.
Για τη πράξη αυτή υμνήθηκε τόσο από τους Έλληνες όσο και από ξένους ποιητές. Προτομή του Καψάλη έχει στηθεί στο ηρώο του Μεσολογγιού από το 1926. Εξάλλου, ο δήμος της πόλης, στον εορτασμό της εκατονταετηρίδας της εθνικής ανεξαρτησίας, έκοψε χρυσά, αργυρά και χαλκά αναμνηστικά μετάλλια τα οποία απεικόνιζαν στην μια όψη τους την ανατίναξη και στην άλλη είχαν χαραγμένη τη φράση «Το Μεσολόγγι προς το ολοκαύτωμα του Χρήστου Καψάλη 1826-1930».
Δεξιός Τομέας

Ονομασία

Η ονομασία της οργάνωσης στα ουκρανικά είναι Правий сектор, το οποίο μπορεί να μεταγραφεί ως Πράβι Σέκτορ και να μεταφραστεί ως Δεξιός Τομέας. (Τα μέσα μαζικής ενημέρωσης συχνά το μεταγράφουν ως Πράβι Σέκτορ ή Πράβιι Σέκτορ.) Η ονομασία προέρχεται από την προσπάθεια της ομάδας να προστατεύσει τη δεξιά παράταξη των διαδηλωτών του Euromaidan κατά τη διάρκεια των διαμαρτυριών.

Συστατικές ομάδες

Οι ακαδημαϊκές πηγές και οι πηγές των μέσων ενημέρωσης περιέγραψαν μερικές από τις συστατικές ομάδες του Δεξιού Τομέα, ως εθνικιστικές, υπερεθνικιστικές, νεοφασιστικές, νεοναζιστικές, ακροδεξιές, υπερσυντηρητικές, ή παραστρατιωτικές. Μια πλειονότητα ή πλειοψηφία των μελών του Δεξιού Τομέα ανήκουν σε οπαδούς ποδοσφαίρου ή δεν έχουν συγκεκριμένη υπαγωγή.